Document ID: 32010R0086

32010R0086
L 026/1
SLUŽBENI LIST EUROPSKE UNIJE
UREDBA KOMISIJE (EU) br. 86/2010
od 29. siječnja 2010.
o izmjeni Priloga I. Uredbi Vijeća (EZ) br. 1005/2008 u vezi s definicijom proizvoda ribarstva i o izmjeni Uredbe Komisije (EZ) br. 1010/2009 u vezi s razmjenom informacija o inspekcijskim pregledima plovila treće zemlje i administrativnim rješenjima u pogledu potvrda o ulovu
EUROPSKA KOMISIJA,
uzimajući u obzir Ugovor o Europskoj uniji i Ugovor o funkcioniranju Europske unije,
uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova (1), a posebno njezin članak 9. stavak 1., članak 12. stavak 5., članak 51. stavak 3. i članak 52.,
budući da:
(1)
Uredba (EZ) br. 1005/2008 primjenjuje se na proizvode ribarstva koji su obuhvaćeni definicijom iz njezina članka 2. U Prilogu I. toj Uredbi navode se proizvodi koji nisu obuhvaćeni definicijom proizvoda ribarstva. Taj se popis može preispitati svake godine i sada ga treba izmijeniti na temelju novih informacija koje su prikupljene u okviru administrativne suradnje s trećim zemljama koja je predviđena člankom 20. stavkom 4. Uredbe (EZ) br. 1005/2008.
(2)
Uredba Komisije (EZ) br. 1010/2009 od 22. listopada 2009. o detaljnim pravilima za provedbu Uredbe (EZ) br. 1005/2008 utvrđuje, među ostalim, mjerila za provođenje inspekcijskih pregleda u lukama od strane država članica (2). Kako bi države članice mogle primjenjivati inspekcijska mjerila iz članka 4. točaka (c) i (d) te Uredbe, informacije o inspekcijskim pregledima plovila trećih zemalja treba elektroničkim putem poslati Komisiji koja te informacije stavlja na raspolaganje ostalim državama članicama.
(3)
Administrativna rješenja na temelju kojih se potvrde o ulovu utvrđuju, potvrđuju i predaju elektroničkim putem ili se zamjenjuju elektroničkim sustavima sljedivosti koji osiguravaju jednaku razinu nadzora tijelima navedena su u Prilogu IX. Uredbi (EZ) br. 1010/2009. Budući da su dogovorena nova administrativna rješenja u pogledu potvrda o ulovu, taj je Prilog potrebno ažurirati.
(4)
Uredbe (EZ) br. 1005/2008 i 1010/2009 treba na odgovarajući način izmijeniti.
(5)
Mjere predviđene u ovoj Uredbi u skladu su s mišljenjem Upravljačkog odbora za ribarstvo i akvakulturu,
DONIJELA JE OVU UREDBU:
Članak 1.
Izmjene Uredbe (EZ) br. 1005/2008
Prilog I. Uredbi (EZ) br. 1005/2008 izmjenjuje se u skladu s Prilogom I. ovoj Uredbi.
Članak 2.
Izmjene Uredbe (EZ) br. 1010/2009
Uredba (EZ) br. 1010/2009 mijenja se kako slijedi:
1.
U članku 4. dodaje se sljedeći stavak:
„U vezi s točkama (c) i (d) iz prvog stavka, države članice će bez odgađanja izvijestiti Komisiju o nazivu i zastavi pregledanog plovila treće zemlje i o datumu inspekcijskog pregleda. Komisija ove informacije stavlja na raspolaganje ostalim državama članicama.”
2.
Prilog IX. mijenja se kako je utvrđeno u Prilogu II. ovoj Uredbi.
Članak 3.
Stupanje na snagu
Ova Uredba stupa na snagu sedmi dan od dana objave u Službenom listu Europske unije.
Primjenjuje se od 1. siječnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 29. siječnja 2010.

Labels: 10
12
5
6